### NN 18/2026 (23.2.2026.), Presuda Visokog upravnog suda Republike Hrvatske poslovni broj: Usoz-170/2025-7 od 29. siječnja 2026.

VISOKI UPRAVNI SUD REPUBLIKE HRVATSKE

198

PRESUDA

Visoki upravni sud Republike Hrvatske u vijeću sastavljenom od sutkinja toga suda Senke Orlić-Zaninović, predsjednice vijeća, dr. sc. Sanje Otočan, Blanše Turić, Snježane Horvat Paliska i Kristine Senjak Krunić, članica vijeća, uz sudjelovanje više sudske savjetnice – specijalistice Ivane Mamić Vuković, zapisničarke, u postupku ocjene zakonitosti općeg akta pokrenutog u povodu zahtjeva Ministarstva pravosuđa, uprave i digitalne transformacije, OIB: 72910430276, Zagreb, Ulica grada Vukovara 49, na sjednici vijeća održanoj 29. siječnja 2026.

presudio je

Ukida se Odluka o imenovanju Povjerenstva za zapošljavanje (»Službeni glasnik Općine Tounj«, broj: 11/25 od 15. srpnja 2025.).

Obrazloženje

1. Podnositelj zahtjeva osporava zakonitost Odluka o imenovanju Povjerenstva za zapošljavanje (»Službeni glasnik Općine Tounj«, broj: 11/25. od 15. srpnja 2025., dalje Odluka) kao nepodudarnog s odredbama članka 6., 19. stavku 1. i 2., članku 20. i članku 119. Zakona o službenicima i namještenicima u lokalnoj područnoj (regionalnoj) samoupravi (»Narodne novine«, broj: 86/08, 61/11, 4/18, 112/19 i 17/25, dalje: ZSNLP(R)S), jer je povrijedila zakonske odredbe o ovlastima pročelnika u postupcima zapošljavanja i općinskom predstavničkom tijelu dala ovlasti koje mu po zakonu ne pripadaju.

2. Zbog navedenog je predmetni opći akt obustavljen od primjene odlukom općinskog načelnika, a podnositelj zahtjeva na temelju članka 158. stavka 1. Zakona o upravnim sporovima (»Narodne novine«, broj: 36/24, dalje: ZUS) zahtjeva provođenje postupka i ukidanje osporenih članaka predmetne Odluke.

3. U svojem očitovanju na zahtjev, donositelj Odluke ističe da svrha donošenja ovog općeg akta nije bila u preuzimanju ovlasti pročelnika, već u većoj transparentnosti i jačanju nadzorne funkcije. Kako je, međutim donositelj, povodom zahtjeva utvrdio određene nesukladnosti s ZSNLP(R)S-om, donesena je nova Odluka o načinu praćenja i osiguranja transparentnosti u postupcima zapošljavanja u Općini Tounj od 29. rujna 2025. (»Službeni glasnik Općine Tounj«, broj: 17/25) kojom je ispunjena svrha nadzora nad postupcima zapošljavanja, bez zadiranja u ovlasti pročelnika. Donositelj smatra da je osporena Odluka time izgubila svoju svrhu postojanja.

4. Zahtjev je osnovan.

5. Donošenjem Odluke o načinu praćenja i osiguranja transparentnosti u postupcima zapošljavanja u Općini Tounj od 29. rujna 2025., osporena Odluka nije prestala važiti pa se stoga njezina zakonitost mora provjeriti povodom zahtjeva podnositelja u ovom objektivnom sporu.

6. Osporena Odluka je donesena na temelju članka 35. Zakona o lokalnoj i područnoj (regionalnoj) samoupravi (»Narodne novine«, broj: 33/01, 60/01, 129/05, 109/07, 125/08, 36/09, 150/11, 144/12,19/13,137/15, 123/17, 98/19 i 144/20), i članka 30. Statuta Općine Tounj (»Službeni glasnik Općine Tounj« broj: 12/2024). i glasi:

»ODLUKA
 o imenovanju Povjerenstva za zapošljavanje

Članak 1.

Imenuje se Povjerenstvo za zapošljavanje koje će imati sljedeći sastav:

1. Antonija Pribanić, predsjednica

2. Antonio Pribanić, član

3. Renata Rebrović, član

Članak 2.

Zadaće Povjerenstva su:

– pregled svih javnih natječaja i oglasa za zapošljavanje u okviru JUO,

– nadzor i provjera pravilnosti postupaka bodovanja i odabira kandidata,

– traženje pisanih očitovanja od odgovornih osoba u slučaju nepravilnosti ili nejasnoća,

– podnošenje izvješća načelnika s prijedlogom mjera u slučaju utvrđenih nepravilnosti.

Članak 3.

Cilj rada Povjerenstva je osigurati zakonitost, nepristranost i spriječiti eventualne manipulacije u postupcima prijema u službu.

Članak 4.

Ova Odluka stupa na snagu osmoga dana od dana objave u Službenom glasniku Općine Tounj.

OPĆINSKO VIJEĆE OPĆINE TOUNJ
 PREDSJEDNIK:
 Željko Brletić«.

7. Prema odredbama članka 19. stavaka 1. i 2., 20., 6. i članka 119. ZSNLP(R)S), javni natječaj za prijam u službu raspisuje pročelnik upravnog tijela, a za pročelnika općinski načelnik, gradonačelnik odnosno župan. Povjerenstvo koje provodi javni natječaj također za prijam u službu imenuje pročelnik, a za imenovanje pročelnika povjerenstvo imenuje općinski načelnik, gradonačelnik odnosno župan. Pravni lijek žalba protiv rješenja o prijmu u službu podnosi se općinskom načelniku, gradonačelniku odnosno županu, a u slučaju imenovanja pročelnika moguće je pokrenuti upravni spor, dok žalba nije dopuštena. Konačno nadzor nad prijmom u službu vrše upravni inspektor i tijelo državne uprave nadležno za službeničke odnose.

8. Iz navedenog je razvidno da nadzorne i kontrolne funkcije, kao i imenovanje Povjerenstva za zapošljavanje nije u nadležnosti predstavničkog tijela pa odredbe predmetne Odluke nisu zakonite, slijedom čega je Odluku, pozivom na odredbu članka 162. stavka 3. ZUS-a, valjalo ukinuti, kao u izreci ove presude.

9. Ukinuti opći akt prestaje važiti danom objave presude Visokog upravnog suda u »Narodnim novinama«.

Poslovni broj: Usoz-170/2025-7

Zagrebu, 29. siječnja 2026.

Predsjednica Vijeća
 Senka Orlić-Zaninović, v. r.